Падчас першага этапу конкурсу дзяўчаты загадзя прадаставілі сваё партфоліо, аформленае ў вольным стылі. Туды неабходна ўключыць тры абавязковыя фатаграфіі – з макіяжам, без макіяжу і адвольнае фота ў поўны рост. Наступны этап – фінальны. Тут змаганне пачалося з конкурсу “Візітоўка”: за пяць хвілін канкурсанткі павінны былі прадставіцца, распавесці пра сябе, працу, сям’ю, паказаць артыстычнасць і арыгінальнасць. Прыгажуні паспелі расказаць пра хобі, жыццёвыя каштоўнасці і прыярытэты. Далей гледачоў парадавала дэфіле ў карнавальных касцюмах. Журы ацэньвала завершанасць вобразу і гарманічнасць удзельніц. Зал з захапленнем прыняў касцюмы жанчыны-кошкі, ведзьмы, Снежнай каралевы, Беласнежкі, цыганкі. У конкурсе талентаў дзяўчыны паказвалі свае творчыя здольнасці – танцавалі, спявалі, адна ўдзельніца пачаставала гасцей самаробным тортам, іншая прадэманстравала карціны, якія вышыла сваімі рукамі. Напрыканцы адбылося дэфіле ў вячэрніх строях, дзе трэба было максімальна раскрыць сваю элегантнасць і пластычнасць.